Coordenadas: 36°29′15″N 4°57′09″O﻿ / ﻿36.4875, -4.9525

Puerto Banús
O **Porto José Banús**, máis coñecido como **Puerto Banús**, é un porto deportivo de gran luxo, situado na urbanización Nueva Andalucía, entre Marbella e San Pedro Alcántara, na provincia de Málaga.

Este enclave turístico converteuse, desde que foi inaugurado en maio de 1970, nun dos maiores centros turísticos e de entretemento da Costa do Sol, alcanzando fama e prestixio internacional. Obtivo a Medalla de Ouro ao Mérito Turístico en 1975 e o Gold Mercury International pola súa acción en favor do desenvolvemento á cooperación económica, cultural e social.

Historia
--------

O arquitecto Noldi Schreck, o cal participou no deseño e construción de Beverly Hills, foi visitado en 1966 polo príncipe Alfonso de Hohenlohe, para pedirlle que fixese o Beach Club do Hotel Marbella Club. O seu primeiro traballo serviu para coñecer a José Banús e convencerlle de que Puerto Banús non era un lugar adecuado para construír enormes rañaceos. Propuxo facer un pobo andaluz con mariña, o primeiro porto feito por un só arquitecto. Xuntos conseguiron darlle o toque de sofisticación que alcanzou Puerto Banús. José Banús converteuse no promotor máis importante de complexos de turismo residencial da Costa do Sol e o porto tomou o seu nome.

Vista nocturna de Puerto Banús.
O fastuoso complexo tivo a súa apertura en maio de 1970. Asistiron, entre outros, os Príncipe de España Xoán Carlos e Sofía de Grecia, os Príncipes de Mónaco Rainiero e Grace Kelly, o Aga Khan, o director de cinema Roman Polanski, o fundador de Playboy Hugh Hefner e o doutor Christian Barnard, pioneiro no transplante de corazón. Un novo Julio Iglesias foi contratado para amenizar a gala.

Na década dos setenta, Salmán bin Abdulaziz, gobernador de Riad naqueles anos, xunto ao seu irmán o falecido rei Fahd I, comezaron a ser asiduos da Costa do Sol. Na súa primeira visita reservaron 32 habitacións do hotel Incosol para o seu séquito. Dous anos despois, comezaron a construír cinco palacios na milla de ouro de Marbella cunha extensión de 200.000 metros cadrados, e máis tarde compraron dous pantaláns en Puerto Banús cunha valoración superior ao millón de euros, entre eles o peirao de honra onde atracarían desde entón o Shaf London anteriormente denominado Aquitou con 53 metros de eslora que o rei Salmán adquiriu en 1991.

Turismo
-------

*Rinoceronte vestido con puntillas*, obra de Salvador Dalí.
A súa localización xeográfica e a visita de numerosos personaxes populares convérteno nun atractivo destino estival. Segundo datos do Concello de Marbella, Puerto Banús é visitado anualmente por case 5 millóns de persoas.

Nas rúas do Porto atópanse exclusivas firmas de moda como Louis Vuitton, Dior, Gucci, Versace, Bvlgari ou Dolce & Gabbana. Debido ás súas exitosas cifras de turismo tamén está presente El Corte Inglés, coa maior facturación de España no verán e durante moitos anos o líder anual. A contorna conta así mesmo con varios hoteis de gran luxo.

No Boulevard da Fama de Puerto Banús réndese unha homenaxe a personalidades que promocionaron Marbella no ámbito nacional ou internacional mediante a súa dedicación profesional. E nunha das rotondas de acceso ao porto poderemos contemplar a enorme escultura, de tres toneladas, *Rinoceronte vestido con puntillas* (1956), do artista Salvador Dalí.

Notas
-----

1. ↑  "ELMUNDO.ES | SUPLEMENTOS | MAGAZINE 456 | Los Banús que nunca pisaron el puerto". Consultado o 12 de febreiro de 2016.
2. ↑  "Marbella, una ciudad de lujo" (en castelán). Consultado o 13 de febreiro de 2016.
3. ↑  Consejería de turismo, comercio y deporte. Junta de Andalucía. (ed.). "La responsabilidad social corporativa en los puertos deportivos y clubes náuticos de Andalucía." (PDF).
4. ↑  El País, ed. (3 de marzo de 2009). "Noldi Schreck, o arquitecto que ideou Puerto Banús". Consultado o 12 de febreiro de 2016.
5. ↑  El País, ed. (5 de setembro de 2013). "Os petrodólares regresan a Marbella". Consultado o 13 de febreiro de 2016.
6. ↑  El Mundo (ed.). "Dentro do iate do rei de Arabia en Puerto Banús". Consultado o 13 de febreiro de 2016.
7. ↑  "Málaga - Cinco millóns de visitas a Puerto Banús - ADN.es". 27 de agosto de 2011. Archived from the original on 27 de agosto de 2011. Consultado o 12 de febreiro de 2016.
8. ↑  El País, ed. (4 de agosto de 2013). "Marbella saca peito". Consultado o 13 de febreiro de 2016.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Puerto Banús Modificar a ligazón no Wikidata*** |

* Sitio web do porto

|  |  |
| --- | --- |
| Control de autoridades | 
* Wd: Q2117451
* GeoNames: 6355024

 |